5:0-м ипIэкIэ 1:1-уэ
«Спартак-Налшык» (Налшык) — «ТIуапсы» (ТIуапсы) — 1:1 (1:1). Налшык. «Спартак» стадион. ЩэкIуэгъуэм и 5-м.
Судьяхэр: Смирнов (Кисловодск), Харченкэ, Новиков (тIури Дон Iус Ростов).
«Спартак-Налшык»: Къардэн, Шумахуэ, Ольмезов, КIэдыкIуей, Сындыку, Дэхъу (Торосян, 46), Хьэшыр, Жангуразов (Бажэ, 75), Черткоев (Ульбашев, 81), Бэчбо, ЛIуп.
«ТIуапсы»: Тимофеев, Запорожцев, Никулин (Макаров, 24), Кабулов, Кошелев, Деметрадзе, Тюфяков, Андриевский, Руденкэ, Еркин, Пацекин (Евстигнеев, 67).
Топхэр дагъэкIащ: Хьэшырым, 13 (1:0). Еркиным, 23 (1:1).
Дагъуэ къыхуащIащ Бэчбомрэ Черткоевымрэ.
Джэгум къыхахуащ Деметрадзе. (16-нэ дакъикъэм).
Урысей Федерацэм футболымкIэ и етIуанэ дивизионым и Япэ гупым щекIуэкI зэхьэзэхуэм хыхьэу мэрем блэкIам «Спартак-Налшыкым» къригъэблэгъащ «ТIуапсы»-р.
Командэхэм жыджэру джэгур къыщIадзащ. ЗэпэщIэтыныгъэр напIэзыпIэм зы лъэныкъуэмкIэ къикIыурэ адрейм къыщыхутэрт. Дэтхэнэри хущIэкъурт псынщIэу бжыгъэр къызэIуихыу тепщэныгъэр иубыдыну. Апхуэдэ Iэмал япэу къызыхуихуар хэгъэрейхэрщ. Еханэ дакъикъэр екIуэкIыу Хьэшыр Алан къыхита топыр штраф-нойм ит КIэдыкIуей Хьэким къыIэрыхьащ. Иужьыр лъэщу зэуа топыр хьэщIэхэм я гъуащхьэтетым къищтащ.
Куэд дэмыкIыу ди щIалэхэм къыхата угловойм «Спартак-Налшыкыр» япэ иригъэщыфыну щытащ. Штрафнойм иту топыр къызыIэрыхьа Ольмезовыр лъэщу гъуэмкIэ еуащ. Гъуащхьэтетым IэщIэкIа топыр гъуэм дэт «ТIуапсы»-м и футболистхэм ящыщ зым и лъакъуэм техуэри къигъэлъеижащ.
ИкIэм-икIэжым, хэгъэрейхэм я гугъуехьым ехъулIэныгъэ къахуихьащ. ЕпщыкIущанэ дакъикъэр екIуэкIыу налшыкдэсхэм я къыкIэлъыкIуэ ебгъэрыкIуэныгъэм хэту ди щIалэхэр зэуа топыр тIуапсыдэсхэм я гъуащхьэтетым и пащхьэм деж къыщригъэгъэзащ. Абы япэу нэсу кIэлъеуэжа Хьэшыр Алан и командэр япэ иригъэщащ — 1:0.
ПсынщIэу бжыгъэр къызэрызэIуихам «Спартак-Налшыкым» нэхъри жыджэрагъ къыхилъхьащ — зэпыу имыIэу хьэщIэхэм я гъуэм ар ебгъэрыкIуэрт. Абыхэм ящыщ зым топыр зыIыгъыу япэ иту жэ ди щIалэм лъэщIэмыхьэ Демитрадзе хабзэр къызэпиуду фIэкIа ебгъэрыкIуэр къыхуэгъэувыIакъым. Арати, хьэщIэхэм я гъуащхьэхъумэр джэгум къыхахуащ.
Нэхъ мащIэу къэна «ТIуапсым» и къару псори зыхуиутIыпщар зыхъумэжыныгъэращ. Джэгур псори щекIуэкIыр абыхэм я лъэныкъуэрат. Щхьэзакъуэ тепщэныгъэр къызыIэрыхьа налшыкдэсхэр зэрыкомандэу я хьэрхуэрэгъухэм я дежкIэ кIуэтат. Апхуэдиз Iэмал ди щIалэхэм къахукъуэкIати, 5:0-у япэ ищыфын хуеящ.
АрщхьэкIэ бжыгъэр гъэбэгъуэным зи нэр къыщхьэрипхъуа «Спартак-Налшыкым» набдзэгубдзаплъагъэр фIэкIуэдащ. Ар псынщIэ дыдэу къагъэсэбэпащ хьэщIэхэм. «ТIуапсы»-м къызэригъэпэща контратакэ псынщIэм хэту топыр къыIэрыхьащ Еркиным. Налшыкдэсхэм я штрафнойм имыхьэ щIыкIэ ар лъэщу зэуа топым ди гъуащхьэтет Къардэн Имран хуэхьэзыртэкъым — 1:1.
Бжыгъэр зэхуэдэ хъужа нэужь щытыкIэр я IэмыщIэм иралъхьэжащ хэгъэрейхэм. Дакъикъэ зыбжанэ нэхъ дэмыкIыу Хьэшырым IэмалыфI дыдэ къыхукъуэкIат, арщхьэкIэ ар зэуа топыр хьэщIэхэм я гъуащхьэтетым угловойм игъэкIуащ. Япэ Iыхьэр имыух щIыкIэ «Спартак-Налшыкым» бжыгъэр игъэбэгъуэну иджыри Iэмал куэд иIащ, арщхьэкIэ дэтхэнэ зы топри гъуэм зымащIэкIэ блэлъэтырт.
ЗэIущIэм и етIуанэ Iыхьэри япэм и кIэухым къыпищэу къыщIидзэжащ — хэгъэрейхэр ебгъэрыкIуэрт, хьэщIэхэм захъумэжырт.
Джэгум зэрыщIидзэжрэ дакъикъэ зыбжанэ фIэкIа дэмыкIауэ Черткоевыр зэуа топыр гъуэм щхьэпрылъэтащ. Абы къыкIэлъыкIуэу штрафнойм щихьэм лъэщу еуащ, аргуэрыр сантиметр бжыгъэкIэ штангэм блэлъэтащ.
АдэкIи зэкIэлъхьэужьу зыбжанэрэ топ дагъэкIыну Iэмал къахукъуэкIащ Ольмезовым, Хьэшырым, Жангуразовым, ауэ дэтхэнэ зыми ар къехъулIакъым. Апхуэдэ щIыкIэкIэ командэхэр зэрытемыгъэкIуауэ, япэ Iыхьэм щыдагъэкIа топитIым къыхамыгъэхъуэфауэ, зэпэщIэтыныгъэр иухащ.
ЕпщыкIущанэ джэгугъуэм и адрей зэIущIэхэм мыпхуэдэ бжыгъэхэр къарикIуащ: «Биолог-Новокубанск» (Прогресс) — «Черноморец» (Новоросийск) — 2:2, «Легион-Динамо» (Мэхъэчкъалэ) — «Динамо» (Ставрополь) — 0:0, «Мэшыкъуэ-КМВ» (Псыхуабэ) — СКА (Дон Iус Ростов) 0:2, «Чайка» (Песчанокопскэ) — «Ротор-2» (Волгоград) — 3:1, «Дружба» (Майкъуапэ) — «Форте» (Таганрог) — 1:2.
КъыкIэлъыкIуэ джэгугъуэр «Спартак-Налшыкым» Ставрополь щригъэкIуэкIынущ. ЩэкIуэгъуэм и 13-м ар IущIэнущ абы и «Динамо»-м.
Жыласэ Замир.
